**projektas**

**reg. Nr. T-177**

**2.16. darbotvarkės klausimas**

**Pasvalio rajono savivaldybės taryba**

**Sprendimas**

**Dėl 2021 METŲ nuomos mokesčio už valstybinę žemę tarifų ir lengvatų nustatymo**

2021 m. rugsėjo d. Nr. T1-

Pasvalys

Vadovaudamasi Lietuvos Respublikos vietos savivaldos įstatymo 16 straipsnio 2 dalies 37 punktu, Lietuvos Respublikos Vyriausybės 2002 m. lapkričio 19 d. nutarimu Nr. 1798 „Dėl nuomos mokesčio už valstybinę žemę“ (Lietuvos Respublikos Vyriausybės 2008 m. rugsėjo 3 d. nutarimo Nr. 892 redakcija) (su visais aktualiais pakeitimais), Lietuvos Respublikos Vyriausybės 2003 m. lapkričio 10 d. nutarimu Nr. 1387 „Dėl žemės nuomos mokesčio už valstybinės žemės sklypų naudojimą“(su visais aktualiais pakeitimais), atsižvelgdama į Komisijos, sudarytos Pasvalio rajono savivaldybės administracijos direktoriaus 2020 m. gruodžio 7 d. įsakymu Nr. DV-839 „Dėl komisijos rekomendacijoms pateikti sudarymo“, siūlymą (2021 m. rugsėjo 3 d. posėdžio protokolas Nr. ASI-390), Pasvalio rajono savivaldybės taryba n u s p r e n d ž i a:

1. Nustatyti nuomos mokesčio tarifą 2021 metams už valstybinę žemę (išnuomotą ne aukciono būdu):

1.1. už žemės ūkio paskirties –3,5 procentai nuo vidutinės žemės rinkos vertės, 2021 m. sausio 1 d. apskaičiuotos pagal žemės verčių žemėlapius;

1.2. už namų valdos žemę – 1,5 procento nuo vidutinės žemės rinkos vertės, 2021 m. sausio 1 d. apskaičiuotos pagal žemės verčių žemėlapius;

1.3. už kitos paskirties žemę – 2,5 procento nuo vidutinės žemės rinkos vertės, 2021 m. sausio 1 d. apskaičiuotos pagal žemės verčių žemėlapius.

2. Nustatyti neapmokestinamą žemės sklypo dydį 2021 metams valstybinės žemės nuomininkams (naudotojams) – fiziniams asmenims, kurių šeimose mokestinio laikotarpio pradžioje nėra darbingų asmenų ir kuriems nustatytas 0–40 procentų darbingumo lygis arba kurie yra sukakę senatvės pensijos amžių ar yra nepilnamečiai – 0,15 ha namų valdai kaimo teritorijoje, 0,07 ha namų valdai – Joniškėlio ir Pasvalio miestuose. Tais atvejais, kai žemės sklypas naudojamas bendrosios nuosavybės teise, nuolaida taikoma kiekvienam bendraturčiui už atitinkamai ne didesnį kaip 0,15 ha sklypą namų valdai kaimo teritorijoje ir 0,07 ha sklypą namų valdai Joniškėlio ir Pasvalio miestų teritorijoje.

3. Atleisti nuo nuomos mokesčio už valstybinę žemę visusmokėtojus (fizinius ir juridinius asmenis), kurių kalendoriniais metais už visus nuomojamus iš valstybės žemės sklypus mokėtinas mokestis neviršija 2,00 Eur.

4. Nustatyti, kad nuomos mokesčio už valstybinę žemę nulinis tarifas 2021 m. taikomas:

4.1. garažų bendrijoms;

4.2. daugiabučių namų butų savininkų ir bendrijų naudojamai žemei.

5. Netaikyti nuomos mokesčio už valstybinę žemę lengvatų asmenims, turintiems šio mokesčio įsiskolinimą, kuris yra didesnis nei 2,00 Eur einamųjų metų rugpjūčio 31 dienai.

6. Nuomos mokestį už valstybinę žemę privalo mokėti neapmokestinamuose sklypuose (daugiabučiuose namuose, daugiabučių namų bendrijose, biudžetinėse įstaigose, religinėms bendruomenėms priklausančiuose pastatuose) įsikūrusios pelno siekiančios įmonės.

7. Fiziniams ir juridiniams asmenims, nutraukus valstybinės žemės nuomos sutartį ir turintiems įsiskolinimą už valstybinės žemės naudojimą iki 2,00 Eur, panaikinti mokestinę prievolę šiam įsiskolinimui.

Sprendimas gali būti skundžiamas Lietuvos Respublikos viešojo administravimo įstatymo nustatyta tvarka.

Savivaldybės meras

Parengė

Finansų skyriaus vedėja Dalė Petrėnienė, 2021-09-08, tel.  +370 686 17726

Pasvalio rajono savivaldybės tarybai

**AIŠKINAMASIS RAŠTAS**

**Dėl 2021 METŲ nuomos mokesčio už valstybinę žemę tarifų ir lengvatų nustatymo**

**2021-09-08**

Pasvalys

**1. Problemos esmė.** Lietuvos Respublikos Vyriausybės 2002 m. lapkričio 19 d. nutarimu Nr. 1798 „Dėl nuomos mokesčio už valstybinę žemę“, Lietuvos Respublikos Vyriausybės 2003 m. lapkričio 10 d. nutarimu Nr. 1387 „Dėl žemės nuomos mokesčio už valstybinės žemės sklypų naudojimą“ nurodyta, kad konkretų nuomos mokesčio už valstybinę žemę, išnuomotą ne aukciono būdu, tarifą nustato savivaldybės, kurios teritorijoje yra išnuomojama valstybinė žemė. Teikiamame svarstyti sprendimo projekte nuomos mokesčio tarifai už valstybinę žemę (išnuomotą ne aukciono būdu) 2021 metams siūlomi: žemės ūkio paskirties – 3,5 proc., už namų valdos žemę – 1,5 proc., kitos paskirties žemę – 2,5 proc. žemės rinkos vertės apskaičiuotos pagal žemės verčių žemėlapius. Žemės nuomos mokesčio tarifo intervalas, nustatytas Lietuvos Respublikos Vyriausybės 2002 m. lapkričio 19 d. nutarimu Nr. 1798 „Dėl nuomos mokesčio už valstybinę žemę“, negali būti mažesnis nei 0,1 procento ir didesnis kaip 4 procentai žemės vertės. Minėti siūlymai pateikti atsižvelgiant į komisijos, sudarytos Pasvalio rajono savivaldybės administracijos direktoriaus 2020 m. gruodžio 7 d. įsakymu Nr. DV-839 „Dėl komisijos rekomendacijoms pateikti sudarymo“, siūlymą (2021 m. rugsėjo 3 d. posėdžio protokolas Nr. ASI-390)

Sprendimo projekte siūloma nustatyti neapmokestinamą žemės sklypo dydį 2021 metams valstybinės žemės nuomininkams (naudotojams) – fiziniams asmenims, kurių šeimose mokestinio laikotarpio pradžioje nėra darbingų asmenų ir kuriems nustatytas 0–40 procentų darbingumo lygis arba kurie yra sukakę senatvės pensijos amžių ar yra nepilnamečiai – 0,15 ha kaimo teritorijoje, 0,07 ha – Joniškėlio ir Pasvalio miestuose. Tais atvejais, kai žemės sklypas naudojamas bendrosios nuosavybės teise, nuolaida taikoma kiekvienam bendraturčiui už atitinkamai ne didesnį kaip 0,15 ha sklypą namų valdai kaimo teritorijoje ir 0,07 ha sklypą namų valdai Joniškėlio ir Pasvalio miestų teritorijoje.

2021 metams siūloma taikyti nulinį tarifą daugiabučių namų butų savininkų ir bendrijų naudojamai žemei, nes administravimo kaštai didesni nei surenkama šio mokesčio.

2020 metais į Savivaldybės biudžetą įplaukė 608,6 tūkst. Eur žemės nuomos mokesčio. 2021 metais, taikant žemės ūkio paskirties žemei 3,5 proc. tarifą, kitos paskirties žemei paliekant tarifus, galiojusius 2020 metais, pagal preliminarius paskaičiavimus planuojama surinkti žemės nuomos mokesčio suma 610,0 tūkst. Eur.

**2. Kokios siūlomos naujos teisinio reguliavimo nuostatos ir kokių rezultatų laukiama**

Žemės mokesčio tarifas nustatomas kiekvienais metais. Jeigu minėto mokesčio tarifas nebus nustatytas, bus taikomas minimalus 0,01 procento tarifas.

*Priimtas sprendimo projektas įtakos kriminogeninei situacijai ir korupcijai neturės.*

**3. Skaičiavimai, išlaidų sąmatos, finansavimo šaltiniai.**

*Sprendimo projekto įgyvendinimui lėšų nereikia.*

**4. Numatomo teisinio reguliavimo poveikio vertinimo rezultatai.**

*Priėmus sprendimo projektą, neigiamų pasekmių nenumatoma.*

**5. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti.**

**6. Sprendimo projekto iniciatoriai:** Finansų skyrius.

**7. Sprendimo projekto rengimo metu gauti specialistų vertinimai ir išvados.**

Negauta.

PRIDEDAMA.

1. Posėdžio protokolas, 2 lapai;

2. Informacija apie žemės nuomos mokestį, 6 lapai.

Finansų skyriaus vedėja Dalė Petrėnienė